**Predkladacia správa**

Zmluva medzi Slovenskou republikou a Ukrajinou o malom pohraničnom styku zo dňa 30. mája 2008 nadobudla platnosť dňa 27. septembra 2008 (ďalej len „platná zmluva“).

Iniciatívu smerujúcu k uzavretiu predkladaného materiálu vyvinula ukrajinská strana, ktorá v roku 2010 vypracovala návrh na zmenu a doplnenie platnej zmluvy. Návrh ukrajinskej strany konzultovali zástupcovia rezortu vnútra so zástupcami rezortu zahraničných vecí, financií, ako aj so zástupcami Európskej komisie, a to v súvislosti s platným nariadením Európskeho parlamentu a Rady (ES) č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru. Následne sa uskutočnilo k návrhu na zmenu a doplnenie platnej zmluvy expertné rokovanie s ukrajinskou stranou, ktorého výsledkom je predkladaný materiál.

Predmetom predkladaného materiálu je:

* *predĺženie jedného neprerušeného pobytu* v režime malého pohraničného stykuv pohraničnej oblasti druhej zmluvnej strany (článok 4 platnej zmluvy) z pôvodných 30 dní na 90 dní v rámci 180 dní;
* *skrátenie lehoty na vydanie povolenia na malý pohraničný styk* (článok 6 ods. 7 platnej zmluvy) z pôvodných 60 dní na 30 dní a taktiež je v mimoriadnych prípadoch možné túto lehotu predĺžiť na 60 dní (pôvodne 90 dní);
* *oslobodenie od poplatku za spracovanie žiadosti o povolenie na malý pohraničný styk*, článok 6 ods. 10 platnej zmluvy upravuje tento poplatok vo výške 20 eur a taktiež upravuje kategórie osôb, ktoré sú od platenia poplatku oslobodené. Predmetná zmena bola konzultovaná so zástupcami rezortu zahraničných vecí a rezortu financií;
* *riešenie sporov*, (nový článok), ide o štandardnú formuláciu postupu riešenia sporov vzniknutých z vykonávania alebo z výkladu textu zmluvy.

Platná zmluva je zmluvou, ktorá priamo zakladá práva a povinnosti fyzických osôb alebo právnických osôb a zároveň je zmluvou, na ktorej vykonanie nie je potrebný zákon.

Vzhľadom na to, že platná zmluva je medzinárodnou zmluvou, ktorá má na základe článku 7 ods. 5 Ústavy SR prednosť pred zákonmi a na vnútroštátne schvaľovanie zmeny zmluvy sa vzťahujú rovnaké pravidlá ako na prípravu platnej zmluvy (článok 36 Pravidiel pre uzatváranie medzinárodných zmlúv a zmluvnej praxe, schválené uznesením vlády SR č. 743 z 21. októbra 2009), podlieha predkladaný materiál v súlade s článkom 86 písm. d) Ústavy SR vysloveniu súhlasu Národnej rady SR a ratifikácii prezidentom SR.

Predkladaný materiál zodpovedá záujmom zahraničnej politiky SR. Je vypracovaný v súlade s právnym poriadkom SR a všeobecnými zásadami medzinárodného práva, ako aj záväzkami SR, vyplývajúcimi jej z iných medzinárodných dokumentov.

Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platnými právnymi predpismi.

Predkladaný materiál bol predmetom rokovania Legislatívnej rady vlády Slovenskej republiky dňa 7. júna 2011.

Vláda Slovenskej republiky svojím uznesením č. 377 z 8. júna 2011 vyslovila súhlas s uzavretím Zmluvy medzi Slovenskou republikou a Ukrajinou o zmene a doplnení Zmluvy medzi Slovenskou republikou a Ukrajinou o malom pohraničnom styku.

Zmluva medzi Slovenskou republikou a Ukrajinou o zmene a doplnení Zmluvy medzi Slovenskou republikou a Ukrajinou o malom pohraničnom styku bola podpísaná dňa 17. júna 2011 v Bratislave.